text:
"Città dell’autarchia e della cellulosa" al è il titul dal progjet european che il Comun di Tor di Zuin, midiant dal Assessorât regjonâl ae Culture, al à presentât per vê un finanziament une vore impuartant. Dentri dal program de UE dedicât ae archeologje industriâl intindude tant che patrimoni culturâl, il progjet al à chê di valorizâ lis risorsis de storie industriâl dal paîs e cetancj obietîfs specifics, come chel di meti in sigurece l’edifici dal CID, di inventariâ l’archivi storic, di realizâ percors tematics sul teritori. Il cûr dal progjet e je la salvaguardie de documentazion archivistiche, che e rapresente la memorie storiche dai lûcs e e je par tant la base di cualsisei ricercje.
Une part impuartante dal finanziament dal progjet POR FESR e je lade pai lavôrs straordenaris, bielzà finîts, tal edifici dal CID, che o vin scugnût fâ par adatâ la struture aes normativis in vore (par meti in sigurece i implants) e par fâi cuintri ae situazion serie di degrât dai cuvierts e di part des cantinis. Tra il 2005 e il 2009 lis infiltrazions di aghe, vignudis jù bondantis dal sufit inte sale dal tendon, a vevin ruvinât a man a man sei la esposizion temporanie su la storie de SAICI e dal Tor (clamade Museu Teritoriâl de Basse Furlane), sei la opare di Enzo Mari che e jere a pene stade restaurade.
Cumò il CID al podarà deventâ la cjase di une fete dal patrimoni documentari e al varà indaûr la sô funzion origjinarie di centri di informazion e di documentazion. Cun di plui, lis sôs carateristichis architetonichis lu rindin une sede di gale par mostris, manifestazions e cunvignis.
Lis ativitâts di riordin e di inventariazion dal archivi storic comunâl a son stadis fatis vie pal 2012. L’intervent al à interessât la sezion storiche dal archivi e ancje altris colezions che a jerin une vore interessantis pes finalitâts dal progjet: la racuelte di schedis su lis architeturis storichis tal Comun di Tor di Zuin, i fassicui sul control ambientâ dal 1970 al 2005 e 455 dissens tecnics dai archivis de Snia Viscosa.
Lis relazions finâls a son disponibilis su chest sît.
IL CID conserva una collezione di ceramiche realizzate nella scuola-laboratorio attiva a Torviscosa tra il 1954 e il 1988, esposte nella sala di ingresso. Nell'ambito del progetto POR FESR, le ceramiche saranno adeguatamente catalogate.
La storiografie dedicade al Tor, fale cualchi câs râr di preseâ, par solit e à doprât tant che documentazion di fonde i articui e lis publicazions fatis o curadis, vie pai agns, de stesse SNIA Viscosa. Il cuadri storic che al è saltât fûr al è avonde ridutîf sei par capî la suaze economiche e politiche che e jere daûr de creazion des struturis industriâls, agriculis e urbanistichis di chest paîs, sei par capî e vê un cuadri des polsis, dai disvilups e dai cambiaments economics e sociâi dopo de seconde vuere mondiâl.
Il finanziament dal progjet POR FESR nus à dât in fin la pussibilitât di fâ une ricercje storiche fondamentâl par integrâ cun documentazion gnove lis fonts za cognossudis e par proponi leturis gnovis des vicendis locâls in rapuart ae suaze gjenerâl taliane e europeane. Finide la prime fase di chest lavôr, che e veve chê di piturâ il contest gjenerâl, te Vierte che e ven o fasarìn la mostre “La battaglia del grano. Autarchia, bonifiche, città nuove”. Plui indenant cheste esposizion e sarà insiorade cun altris materiâi plui in detai su la storie dal Tor, che a son daûr a jessi recuperâts in archivis talians e forescj e che a saran doprâts par completâ i percors e par organizâ i laboratoris di storie, tecnologjie e ambient.
Nell'ambito delle attività di valorizzazione dei beni archivistici, fotografici e documentari relativi alla storia di Torviscosa, è stato possibile inserire anche due esposizioni fotografiche dedicate a due celebri fotografi russi atttivi negli anni '30: Arkady Shaikhet e Emmanuil Evzerichin. Obbiettivo delle mostre è quello di favorire un confronto tra due diverse, ma simili, esperienze di comunicazione e di propaganda di regime, quella fascista italiana, rappresentata dal caso di Torviscosa, e quella sovietica.
Il CID conserva 27 plastici di notevoli dimensioni che riproducono gli stabilimenti che la SNIA Viscosa aveva in tutta l’Italia e all'estero alla fine degli anni Cinquanta. Anche i plastici sono stati oggetto di restauro grazie al contributo europeo POR FESRe così è stato finalmente possibile renderli accessibili a tutti in un'esposizione permanente collocata nel pianto interrato del CID.


c: text/html

text:
Il
Senât francês al à boçât par 161 vôts a 143 lis ordenancis
fatis indenant dal guvier pe gnove Coletivitât Teritoriâl uniche de
Corsiche che e metarà adun la Coletivitât atuâl cui doi
dipartiments che e je dividude la isule. Ai 9 di Fevrâr la normative
e rivarà al esam de Assemblee statâl e, prime che e finissi la
legjislature, si calcole di tornâ a presentâle in Senât. Se lis
dôs Cjamaris no vessin di fâ bon il stes test, la nassite de gnove
istituzion che e je in program il prin di Zenâr dal 2018, e larà sù
pai stecs dal moment che lis ordenancis a integnin disposizions
eletorâls, misuris istituzionâls e regolaments finanziaris e fiscâi
dal gnûf sogjet. A votâ a pro des ordenancis a son stâts
socialiscj, ecologjiscj e la çampe alternative, intant che la
diestre republicane, il Front National
e i comuniscj a àn votât cuintri. A jessi decisîfs a son stâts
però i senatôrs centriscj che dopo vêsi mostrâts disponibii a
sostignî la gnove istituzion, a àn fat mancjâ la lôr poie. La
boçadure des ordenancis e à sustât no pôc Jean-Guy Talamoni,
president de Assemblee de Corsiche, e Gilles Simeoni, president dal
esecutîf isolan, che a àn ricuardât cemût che ca di pôc, cuant
che si votarà pes elezions politichis francesis, i cors si visaran
di cui che al à impedît la nassite de gnove Coletivitât.
Font:
Alta Frequenza, 26/01/17;
France3-Regions, 26/01/17;
Corse Net Infos, 26/01/17

robotstxt: allowed

filter: keep


text:
Un mês indaûr a Udin e jere stade presentade une iniziative dal titul Inmyland. Indagine su un friulano al di sopra di ogni sospetto, che e varès di jessi une sorte di ricercje in cont des ideis che cui che al vîf in Friûl al à di se e de sô tiere.
Finalmentri o vin rivât a dâi un cuc e o sin restâts cence peraulis.
O vin vude la sensazion che – propit te Universitât che tancj i tegnin a clamâle ‘dal Friûl’, par rispiet de sô storie e di chê che e varès di jessi la sô funzion, ancje daûr di ce che e dîs la sô leç istitutive – cui che al à metût adun il cuistionari che al covente par tirâ dongje i dâts pe ricercje nol vedi albe di ce che al è il Friûl.
Che al sedi par mancjance di cognossince – si podarès dî par ignorance… incussiente – o par ideologjie (ven a dî cuntune vision di Friûl – in chest câs «cussiente» – che e dinee o che e minimize tancj siei caratars impuartants e peculiârs), in cualsisedi maniere chel scandai al somee nassi clopadiç, stant che no je nancje la pussibilitât di fâ indenant altris ideis di Friûl.
Lis ideis di Friûl che a vignaran rilevadis no podaran che jessi in linie cun chês che – in maniere o incussiente o ben cussiente, ideologjiche e distuarte – a son lis ideis di partence di cui che al à metût adun il cuistionari: visions di Friûl e di furlan che, in chestis cundizions, no puedin fâ di mancul di lâ daûr di chês tindincis che si pues definilis in gjenerâl «minimalistis» o ben «negazionistis».
Par chel, al devente dificil no cjatâsi in cunvigne cun cui che in rêt o su la stampe al palese perplessitâts di cheste fate, cun osservazions in cont dal fat che la Universitât dal Friûl e mostre di no savê dulà (e ce) che al è il Friûl o ben cun coments dulà che plui che jessi «al di sopra di ogni sospetto» il furlan ogjet dal scandai al sarès «al di sotto di ogni rispetto».
Se e fos une performance dal Udin o fevelaressin – magari cussì no, daûr di une usance zaromai consolidade – di efiet (Mer)Dacia Arena.
Ma stant che no je une robe che e tocje la scuadre di balon furlane (che o sperìn che finalmentri si dedi une sveade…), il tiermin di paragon al devente un altri: la iniziative dal Fertility day e lis sôs campagnis di comunicazion, cemût che al ven marcât achì.
E alore nus ven di domandâ: «Ma parcè si aial di tratâ il Friûl cul stîl de campagne dal Fertility Day?»


text:
Sezion PRIVACY, daûr des liniis vuide dai sîts web 2012 e il Decret legjislatîf 2003 n.196 “Codiç in cont di protezion dai dâts personâi”
La Comunitât Culinâr dal Friûl e garantìs che il tratament dai dâts - sedin chescj cjapâts sù par mieç di pueste eletroniche o modui eletronics, o cuntune altre forme - e sedi conforme a ce che al è previodût de normative in cont di protezion dai dâts personâi.
Cheste sezion dal sît e à l'obietîf di mostrâ lis politichis de Comunitât Culinâr dal Friûl in cont al tratament dai dâts personâi racuelts dilunc la navigazion sul sît web uficiâl dal Ent e dai portâi di chest gjestîts, e ancje di chei racuelts vie telefon dai dipendents comunâi.
Daûr dal art.13 dal D.Lgjs. 196/2003 (Codiç in cont di protezion dai dâts personâi) la Comunitât Culinâr dal Friûl, in cualitât di titolâr dal tratament dai dâts personâi, e informe che:
1. i dât personâi, racuelts tal rispiet dai principis dal D.Lgjs. 196/2003, a son tratâts nome pal davuelziment dai servizis domandâts in www.friulicollinare.it dentri dai fins istituzionâls dal Ent;
2. il tratament dai dâts al è realizât par mieç di proceduris informatichis e telematichis in grât di prudelâ e garantî la riservatece dai dât furnîts e ridusi al minim la suee di pericul di acès abusîfs, robariis o mude dai dâts, in conformitât a ce che a proviodin i art. 31 ss D.Lgjs. 196/2003 e la zonte B al stes decret;
3. il mancjât conferiment dai dâts personâi considerâts obligatoris al rindarà impussibil la erogazion dal servizi;
4. il Responsabil dal tratament e je la Comunitât Culinâr dal Friûl Place Cjistiel 7 – Colorêt di Montalban – Provincie UD.
Par vê plui informazions:
http://www.garanteprivacy.it
Informative sul ûs dai cookie
Chest sît web al dopre Google Analytics, un servizi di analisi web furnît di Google, Inc. (“Google”). Google Analytics al dopre dai “cookies”, file di test che a vegnin lassâts tal Vuestri computer par permeti al sît web di analizâ cemût che i utents a doprin il sît. Lis informazions gjeneradis dal cookie sul ûs dal sît web di bande Vuestre (ancje la Vuestre direzion IP) a vignaran trasmetudis e depositadis li dai server di Google tai Stâts Unîts. Google al doprarà chestis informazions par segnâ e stazâ il Vuestri ûs dal sît web, compilâ report su lis ativitâts dal sît web pai operadôrs dal sît web e furnî altris servizis relatîfs a lis ativitâts dal sît web e al ûs di Internet. Google al pues ancje trasferî chestis informazions a altris dulà che chest al sedi imponût de leç o dulà che chescj a tratin chestis informazions par cont di Google. Google nol associe la vuestre direzion IP a nissun altri dât che Google al vedi za. O podês refudâ di doprâ i cookies selezionant la impostazion sul vuestri browser, ma chest al podarès impedîus di doprâ dutis lis funzionalitâts di chest sît web. Doprant chest sît web, o acetais il tratament dai Vuestris dâts personâi di bande di Google pes modalitâts e i fins sore mostrâts.
Mandâ in maniere facoltative, esplicite e volontarie pueste eletroniche a lis direzions furnidis su chest sît al compuarte la acuisizion de direzion dal mitent, necessari par rispuindi a lis domandis, e ancje dai eventuâls altris dâts personâi dentri de domande stesse. Lis informazions furnidis no saran comunicadis a sogjets estranis ae sô elaborazion.


text:
»»» FRULi…brarie: alc conseât di Christian
A Sant Jacum
Il diari dal pelegrinaç di pre Toni cui amîs di Glesie Furlane
Usgnot passade mi soi let un librut di pre Toni "A San Jacum, là che al finìs il mont" (ed. La Grame, 2004).
A son passaçs pardabon biei di chest pelegrinaç fat cui amîs di Glesie Furlane tal Fevrâr dal 1996 a Sant Jacum di Galizie dilunc dal cjamin dai pelegrins che almancul une volte ("o di vîfs o di muarts"…) a àn di lâ "là che al finìs il mont".
Al è un librut svelt e gustôs che al da un esempli fuart dal scrivi di pre Toni: argoments storics, teologjics, pagjinis di diari intimis e sinceris scritis come che al saveve lui, in maniere semplice e direte che ti rivin dretis tal cjâf e tal cûr.
O ripuarti une riflession fate intant che al passave la Catalogne, in visite al Santuari di Montserrat.
Al scrîf pre Toni (pagjine 43):
"No si pues vinci nissune bataie, ni di ordin militâr, ni di ordin culturâl, cence lis mans alçadis. (Il riferiment al è al cjapitul 17 dal libri dal Esodi: la bataie di Refidim, cuant che Mosè al ten i braçs alçâts judât di Aron e Cur, intant che Gjosuè al scombat cuintri di Amalec te plane pe liberazion dal popul ebraic, ndr.).
Tant a dî che no baste la fuarce militâr o economiche o tecnologjiche par che un popul al puedi vê avignî. E covente la fuarce de fede, de religjon, de culture, dal spirt. Un popul grant e fuart cence idealitât al devente debul; un popul piçul, cuntune grande cjarie spirtuâl e ideâl al devente fuart.
Il popul catalan, a diference dal nestri, al à vude la fortune di une grande disponibilitât di mieç economics. Un grant puart, une grande industrie, un grant teritori, un grant numar di int. E in plui al à vude de sô bande la glesie, che e à savût cumbinâ religjositât e culture, libris pe anime e libris pe ment. Jentrant tal curtîl de badie, si viôt une grande lapide là che la nazion catalane e ringrazie la comunitât benedetine di Monserrat par vê difindude cun fuarce e coerence la identitât culturâl catalane. Tant a dî: nô o vin fate la nestre part là jù, ma o fasevin pôc o nuie se voaltris, ca sù, no tignivis lis mans alçadis".


text:
Un vinars di fieste là che la protagoniste e je la creativitât par furlan. Si pues definîlu cun chestis peraulis – o ben tant che un event di ‘culture furlane fuarte’ – l’apontament di usgnot, ai 22 di Avrîl, a S. Marc di Merêt di Tombe, inte suaze de Fieste dal Paîs di San Marc.
La ocasion e je la scree uficiâl de Sale de Comunitât, il spazi là che si davuelzaran dutis lis iniziativis de Fieste, che e larà indenant fintremai al Prin di Mai. A tacâ di sîs sot sere, la Pro Loco di S. Marc e Radio Onde Furlane a presentin une lungje serade siore di peraulis, di imagjins, di ideis e di musiche.
E sarà la pussibilitât di discuvierzi alc di gnûf in cont di Friûl Revolution, il progjet audiovisîf dai Cjastrons che al saltarà fûr sui schermis chi di cualchi timp. I trê animadôrs multimediâi, che di cualchi setemane a son tornâts ancje in onde su la radio libare dai furlans, a mostraran une cerce de lôr opare che, tra realtât e finzion, e conte il Friûl rivoluzionari di vuê e di doman.
Cun di plui, al sarà spazi ancje pe leterature e par une altre ecelence creative e agregative furlane: la ostarie leterarie Contecurte e l’incuintri Ce contino a San Marc?. L’ Ostîr, il Berlon, il Famei e altris autôrs e letôrs di contis curtis a prometin di meti dongje une biele selezion di scrituris, leturis e… efiets speciâi: il titul al è ambigui (contino o contìno?), il divertiment al è sigûr.
Il finâl de serade al sarà cui LaipNessLess, la sfolmenade band de Basse Furlane autore di une misture potente di rock, blues e ironie visionarie. Tes setemanis passadis a àn puartât la lôr musiche e il lôr imagjinari “bestiâl” ator pe Italie, di Milan a Vignesie.
E sarà ancje la ocasion di fâ fieste pe gnove ristampe dal lôr disc di esordi Bestiis Forestis, che al torne a saltâ fûr cuntune grafiche divierse e cun cualchi altre sorprese.


text:
I furlans a son dapardut… A Turin e dulintor, par esempli, al sucêt avonde dispès di cjatâ cualchidun che al fevele par furlan o che al spice lis orelis se al sint che al è cualchidun che al dopre la nestre lenghe. Sul autobus, tai centris comerciâi, pe strade, in cualchi ufici.
Inte plui part dai câs no son turiscj, ma a son turinês o piemontês di divignince furlane: int che di plui o mancul timp e je a stâ chenti. A son chei, che vuê a son in pension, che a jerin vignûts a Turin e in Piemont dopo de fin de Seconde Vuere Mondiâl e soredut tai agns Cincuante e Sessante dal secul stât. A son chei, che a àn sù par jù chê stesse etât, che a son fîs di imigrâts rivâts achì ancjemò di prime, magari dopo jessi stâts inaltrò, par esempli intal Stât francês. A son chei, plui o mancul zovins, tra i trente e i cincuante agns, che a son nassûts in Piemont, a vivin chenti o magari di ca si son trasferîts in altris puescj: a Parîs, a Londre, a Milan o fintremai in Friûl. E a son chei, ancjemò plui zovins, che dal Friûl a vegnin a Turin par studiâ li dal Politecnic o par lavorâ tai setôrs plui diviers.
Une fotografie di cheste situazion le vin viodude – o, miôr, le vin vivude – juste chê altre dì, la vilie di Nadâl, intun ufici de Pueste di Mirafiori, là che si sin cjatâts par câs in cuatri di nô, dute int che e vîf inte zone. Al someave di jessi intun paîs dal Friûl.
O jerin a Mirafiori, Turin: un cjanton dal Friûl pal mont, un cjanton di Friûl cence confins.
PS. Par completâ il cuadri al è ancje cui che, tornât a cjase, al à impiât l’ordenadôr par scoltâ in direte “streaming” la Fieste de Vilie di Nadâl di Radio Onde Furlane.


text:
L’Udin al va dilunc a sgarfâ e a vinci. Ecuilibri tatic, catarar, snait e un tic di fortune si tegnin sù un cun chel altri e, compagn che a Bergamo ancje se intune situazion une vore diferente, la scuadre di balon furlane e rive a puartâ a cjase un altri sucès – il tierç consecutîf: robe che no sucedeve di passe doi agns – e cun chel al met te scarsele altris trê ponts che i permetin di rivâ te posizion diesime prime.
I blancs e neris a partissin cul classic 4-3-3, cun De Paul, Zapata e Thereau in atac, Fofana, Kums e Jankto te linie mediane e Widmer, Samir, Felipe e Angella daûr. Il Croton al à une struture sù par jù compagne, a tacâ dal atac a trê, cun Palladino, Trotta e Falcinelli, e de seconde linie cun Rohden, Barberis e il ‘nostran’ Crisetig, al puest di Capezzi.
Il prin timp al è avonde ecuilibrât. Il Crotone al cîr di tignî alte la sô linie di zûc e par chel al rive a svicinâsi par prin ae conclusion, cun Trotta che al ven servît ben di Rohden e al tire in puarte, là che Karnezis al fâs il so dovê. L’Udin no si scompon e al rispuint daurman cun Zapata, però Cordaz al è tal puest just tal moment just par parâle fûr.
A passin i minûts, la scuadre calabrese e je plui agressive e determinade indenant e l’Udin al manten un profîl plui bas, cul risultât che lis conclusions plui pericolosis a son ancjemò dai ospits: assist di Trotta par Palladino, che al controle ma al tire fûr bersai, e tîr di Trotta, che impen di servî Falcinelli al fâs di bessôl cence sucès.
Al è il segnâl che l’Udin al à di movisi e di dâ un svolt ae partide: o che si contente di sierâ il prin timp cence goi, ni fats ni cjapâts, o che al prove a fâ alc di plui e di miôr. I blancs e neris si cjatin tes cundizions di fâ valê la seconde opzion, cuntune punizion di Jankto che al devente un cross pinelât a pro di Thereau che al è puntuâl a rispuindi a chel invît e al è un a zero.
Tal secont timp il Crotone al prove a ribaltâ il risultât, ma la sô iniziative ofensive e va al mancul, stant che e prodûs dome un tentatîf di Palladino. Di chê altre bande l’Udin al fâs zirâ di plui la bale, al masane plui zûc, si cree spazis cun Zapata e Thereau e al cjate il secont gol propit cul atacant di Privas.
Di chel pont indenant la scuadre di Delneri e gjestìs il vantaç, il Crotone nol rive plui a fâ alc e ce e la partide, i blancs e neris si svicinin al tierç gol e la partide si siere inte maniere miôr pe scuadre furlane e pai siei tifôs.
Joibe che e ven l’Udin al zuiarà cu la Sampdoria.


text:
Model:Citazion
Il model {{Citazion}} al covente par meti une citazion intai articui.
Dulà si metie[modifiche il codiç]
Se nol è leât diretamentri a un paragraf dal articul al è miôr meti la citazion all'inizi
Cemût doprâ il model[modifiche il codiç]
Par doprâ il model citazion si scrîf:
- se no tu âs voie che Titul-de-opare e Autôr a sedin dai leams, tu âs di gjavâ lis [[parentesi cuadris]];
- dopre dome   par a cjâf intune gnove rie (no sta doprâ il boton invio);
Se tu âs di fa une citazion par furlan e intune altre lenghe tu âs di scrivi:
{{citazion
|citazion par furlan
|[[Autôr]], ''[[Titul-de-opare]]''
|citazion in une altre lenghe
|lenghe=codiç de lenghe}}
Esemplis[modifiche il codiç]
{{citazion |Plovisine minudine, lizerine, tu vens-jù cussì cidine senze tons e senze lamps e du dâs di bevi ai cjamps!|[[Pieri Çorut]], ''La Plovisine''}}
Altri esemplis: Tarcisio Petracco ...


text:
Ros
Il ros al è un dai colôrs dal spetri percepibil dal voli uman. Al à la frecuence plui basse e, conseguentementri, la lungjece di onde plui lungje di ducj i altris colôrs visibii (jenfri 630 e 760 nanometris).
Lis frecuencis ancjemò plui bassis a ricjadin tal infraros.
Al è un dai trê colôrs primaris aditîfs, il so colôr complementâr al è il blu. In passât al jere considerât ancje un colôr primari sotratîf, mintri che il colôr doprât tai modernis sistemis di stampe a colôrs al è il magjente.
Ordenadôr[cambie | modifiche il codiç]
La combinazion RGB pal ros e je 255, 0, 0.
Simbolisim[cambie | modifiche il codiç]
- Il ros al è doprât come segnâl di pericul o di emergjence.
- Te storie e te politiche, il ros al è un colôr doprât dai rivoluzionaris vie pe rivoluzion dal 1848, e ancje da lis cjamesis rossis di Josef Garibaldi tal Resuriment talian.
- Te liturgjie catoliche, il ros al è il colôr doprât par la Domenie des Palmis, dal Vinars Sant, tes Pentecostis e de solenitâts dai martiris.


text:
Nìn indenant cun chescj cartelons virtuâi, sù. Che po, no si puès no fa di mancul che saludâ e dîsi gracie al zuiadôr che plui al à lassât e dât inte storie di cheste scuadre. O recuperi un strisson di un pâr di agns indaûr, sperant di rivâ a bati lis mans ancje usgnot e che al screi subite il campionât cuntun gôl.Fuarce Udin!
domenica 31 agosto 2014
domenica 24 agosto 2014
La Pipinate
La Pipinate
Si plate daûr San Marc,
Ma l'arc, si sfante.
***
La Pipinate
Soffia l'arcobaleno
Nell'imbrunire.
Scrit di gelo stellato a lis 20:17 0 salvadis che a vevin alc ce dî Etichetis: haiku par furlan
Il fals strisson par Udinese Ternana
Mi sarès plasût, usgnot, invezit di lâ a fâ une corse pai cjamps e viodi un toc di corse dai mus a Gjalarian, lâ a viodi la partide di rive jù, in gracie di jessi abonât.
Purtrôp e le lade struncje, gno pari e mê mari no àn cumbinât di fâlu, in chê zornade de code fûr dal ordenari, e no vin bêçs par rivâ adore a cjolilu in curve...
Poben. O viodarai cualchi partide di plui sul ordenadôr e la sintarai par radio.
Ma jessint che nus displâs restâ cence strision (aromai al è bielzâ dal 2005 che ju si fâs) o ai pensât che il strisson lu pues fâ istes... ciert, magari intune maniere pôc par la cuâl, come che o viodês chest chi parsore, che al è il prin de serie e nol podeve che no jessi sul argoment.
Fuarce Udine, e viodin di scomençâ ben :)
Scrit di gelo stellato a lis 19:56 0 salvadis che a vevin alc ce dî Etichetis: cartei da l'Udinese
sabato 23 agosto 2014
Jets e sotets
Spauridis dal cisâ de machine, al sucêt di lumâ lis ombris dai uciei rimpinâsi pai mûrs des cjasis, viers il tet. Passarins, çoris, chechis, tortorelis… no si rive adore a cognossiju. Si ficjin tal nît di scûr dal sotet. Cualchi volte une e jentre pal barcon intune cjamare, le fâs vaî, si comude in cualchi cjantun e no salte fûr plui, regalant ai insiums, alis par svualâ.
Scrit di gelo stellato a lis 11:03 0 salvadis che a vevin alc ce dî Etichetis: cuadretuts salvadis
giovedì 21 agosto 2014
Jenfri lis spinis
Scrit di gelo stellato a lis 18:56 0 salvadis che a vevin alc ce dî Etichetis: haiku par furlan
domenica 17 agosto 2014
Soi lât a cagâ
Scrit di gelo stellato a lis 20:45 0 salvadis che a vevin alc ce dî Etichetis: haiku par furlan
Iscriviti a: Post (Atom)


text:
Ladins dal Friûl
In rêt il gnûf numar
Al è on line il numar di fevrâr di «Ladins dal Friûl», dirizût di Renzo Balzan.
Dentri, jenfri tancj articui interessants, une citazion cun lis braurosis e ferbintis peraulis di pre Marchet:
«Ma noaltris no vin inmò pierdude dal dut la sperance di podê dâ une buine scjassade tal stomi de nestre int, di podê dismovi cualchi lusigne di dignitât, cualchi sgrisul di indipendence morâl in mieç a dut chest trop di pioris bastonadis e contentis. Nome par chel o tignìn dûr e o cirìn di lâ indenant, ancje se la plui part dai furlans nus cjale cun simpatie platoniche cence movi un dêt e nus jude nome di peraulis, o e reste alì cu lis mans inte sachete a viodi ce che o sin bogns di fâ. Puare int: lôr a à n âsudizionâ! Noaltris no ândi vin fregul!»
(Josef Marchet – Patrie dal Friûl / 1948)


text:
Sabide ai 9 di Novembar a Moena, in Val di Fasse, te Ladinie dolomitane, si à davuelte la edizion 2013 di Suns, il festival de cjançon tes lenghis minoritariis de Europe alpine e mediteranie.
La manifestazion e je stade une gnove ocasion là che la musiche furlane si à fate preseâ e si à confermade tant che alc in stât di rapresentâ inte maniere miôr il Friûl: chel vêr, che si met in relazion cul mont, che al mostre la muse e la lenghe e che propit par chest al è atratîf e interessant.
Il merit al è dai Luna e Un Quarto, band di Muçane che za di un pôcs di agns si fâs preseâ pal sô miscliç di rock, blues, folk e cjançon di autôr e che e jere tra i nûf finaliscj dal concors.
Il grup al à cjapât il premi dal public e, di ce che si conte e si lei ator, al è rivât dongje a cjapâ ancje il premi de jurie.
Chest ricognossiment al è stât dât al cuartet sart ForeFingers Up!, che al à presentât un biel toc, tra funk, soul e hip hop, che il so titul al è “Sa Luxe e’ su Soli”. Plui in gjenerâl la serade e je stade
di buine cualitât sei pes propuestis musicâls che pe clime di fieste e pe atmosfere positive, là che a son saltadis fûr la fuarce e la vivarositât di lenghis, culturis e creativitât.
Lenghis vivis par musichis vivis.


text:
Açâr
L'Açâr e je une leghe di fier misturât cuntune percentuâl di carboni che e va dal 0,008 al 1,76%.
Il fier al è un metal cedevul e facil di lavorâ ma cun pocje resistence. Il carboni i dâ durece e resistence. A secont de percentuâl di carboni si àn dai tips diferents di açâr. Cuant che la percentuâl di carboni e je alte la leghe e je une vore dure ma crevadice, cuntune percentuâl di carboni basse e je mancul dure ma mancul crevadice.
Inte leghe a si puedin cjatâ di spes altris materiâi, cualchidun a si misture intal procès di combustion, come par esempli il solfar o il fosfar, altris a vegnin zontâts a pueste par miorà la leghe. Al è il câs dal nichel, dal crom, dal molibden e altris.
L'açâr al à une grande impuartance inte economie moderne. Ogni àn si fasìn intal mont un 500 milions di toneladis de leghe.


text:
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.


text:
Surrealist angel (S. Dalì, 1969)
La tô cjar e je frescje, blancje come la Lune, la tô piel invuainade di corean. I toi cjavei a son dal colôr dal forment madûr e dal forment a àn l’odôr.
Ti plasin i lûcs bandonâts. Al è propit intun di chei lûcs che ti incontrai la prime volte, ta chel lontan autun.
I miei ricuarts a son une vore pôc clârs. Mi visi di une cjase di piere tant antighe.
La tô cjar e je frescje, blancje come la Lune, la tô piel invuainade di corean.
Jo ti cjalavi ma tu no tu ti sês mai visade de mê presince.
Ma jeristu pardabon cussì fisiche? Jeristu reâl?
Mi soi insumiât di te. Dulà jerino?
Intun puest sot tiere dulà che si davuelzeve un strani rituâl. O jerin sot tiere e di fûr al ploveve. Tu sês vignude jù di une scjale, tu mi âs cjalât e riduçât…
Prime no tu mi calcolavis trop ma dopo o vin tacât a stâ insiemi.
Tu jeris simpri dongje di me. Tu mi consolavis... tu mi fevelavis. Tu, une sorte di agnul. Tu mi cognossevis ben. Ma jerino dome dai insiums?
No rivi a meti in ordin lis mês ideis. Di ce sostance sêstu fate? Sêstu umane? No lu zurarès. La perfezion no je di cjase ta chest mont. Ma i agnui esistino pardabon? Ce tantis domandis cence nissune rispueste!
La gnot e jere finide. O sintivi une vôs… une presince…
Tu jeris rivade a meti in moto alc dentri di me. Ma… no tu jeris real! Cuant che o ai sintût la tô vôs mi soi dismot. Un rai di lûs al à traviersât la mê stanzie. La ridade soradine dal dì mi à visât che tu ti jeris sfantade! Sfantade… e jo mi jeri sveât malât di desideri!
O podarès cirîti tes stradis, ma no ti cjatarès mai parcè che tu no tu sês vere…
No tu sês altri che une proiezion di me, o Ingeborg!
di Checo Tam


text:
La Nene e veve une gjate che une dì i veve fat cjatâ cuatri gjatuts, un plui ninin di chel altri. Pôcs dîs dopo però, chê mari snaturade e jere scjampade di cjase, forsit par lâ daûr a cualchi gjatat. Ven a stâi che trê dai gjatuts a muerin e al campe dome chel plui fuart. Al jere propit biel e la Nene lu tire sù a pan e lat. Al ven sù tant ben e al è tant grues che lu batie Maciste, in ricuart di un cine che e veve viodût di zovine.
Poben, Maciste al è une vore mugnestri e al stâ simpri tai pîts di Nene, fintremai che une volte jê si inçopede intor di lui e e finìs lungje distirade, cence però rompisi nuie.
Lôr doi si fasevin companie e a lavin une vore dacuardi. Se lu pierdeve di voli, la Nene lu clamave e lui al rivave di corse, sgnaulant.
Une dì, a buinore, la Nene a cîr il gjat. Lu clame e lu cîr dapardut, ma Maciste no si fâs viodi.
Simpri plui preocupade e côr su la strade nazionâl, che e jere li dongje e a incrose une dal paîs, che e passave in biciclete.
- Nêne, isal il to gjat chel là?
A Nêne i ven un colp. I va dongje e lu viôt, dut sfracheat come une fertaie. I ven un grop tal cuel e e rive a dî sôl une peraule - cudumar -, po si zire e dondolant, par vie dal femore che i dûl, e torne a cjase, vaint.
E mûr il mês dopo.
A disin di crepecûr.


text:
A van indenant lis semifinâls de edizion 2013 dal Premi Friûl. Dopo dai apontaments de setemane stade a Cjasarse e Muçane, doman e domenie la manifestazion e rivarà a Cormons e a Comelians.
Des primis dôs seradis di Premi Friûl Ator, la fisionomie itinerante cjapade sù chest an de rassegne inmaneade di Radio Onde Furlane cu la poie de ARLeF, a son za saltâts fûr doi finalscj. A son Terenzio Blues Band e Mataleao che si son garantîts la partecipazion ae finâl dal Premi Friûl, che si davuelzarà ai 30 di Novembar alì dal Palamostre di Udin.
Terenzio Blues Band al è un grup cjargnel, che al rive di Treli, intal Cjanâl di Incjaroi, e al propon un blues insaurît di sunete rude e pevarons che a bechin fuart e Mataleao a son de Basse e di agns di militance hardcore punk cumò miscliçade cun suns noise jazz. Buinis provis a son rivadis però ancje di chei altris musiciscj in concors: Residui di Chernobyl, Mig 29 over Disneyland, Sun Riot, Ensemble D’Anjou e Berto Celot. Fûr di dubi po la cualitât dai doi ospits speciâi des seradis, ven a dî Pantan e DJ Tubet.
Il concors al va indenant e al siere ta cheste fin di setemane lis sôs semifinâls ator pal Friûl. Il tierç apontament al è di fat in program a Cormons, sabide ai 7 di Setembar, inte suaze de Fieste de Ue. A tacâ des 8 e mieze di sere (20.30) a sunaran El Scuadron de la Muerte, Aldo Sbadiglio, The Hanus Pranus e Sons of a Gun. Ospits speciâi il bluesom Fabian Riz e i Orko Trio (Giorgio Pacorig, Michele Cuzziol, Enrico Giletti). A presentâ la serade a saran Mojra B e Daniel Samba.
Domenie ai 8 di Setembar, la ultime semifinâl si davuelç in Cjargne dulà che a tacâ di nûf di sere (21.00) alì de Sale L’Alpina di Comelians a sfidâsi a saran Ad Plenitatem Lunae, Matteo Segrado e Truc. Dopo di lôr e sunarà La Bande Eletriche, la formazion vincidore de edizion 2012 dal Premi Friûl che che pe ocasion e presente il so prin lavôr. Conduzion de serade par cure di Isabelle Grattoni e dal rapper DeK Ill Ceesa.
Al Premi Friûl si pues partecipâ ancje in rêt, baste clicâ su www.ondefurlane.eu/premifriul/ là che al è pussibil scoltâ un toc par ognidun dai partecipants e votâ il grup o il solist che al plâs di plui. Al vincidôr i larà il Premi dal Public, assegnât intant de serade finâl.


text:
Al è in plen davuelziment ‘Cormôr Salvadi’, la rassegne dedicade ae creativitât in lenghe furlane e al incuintri tra lis culturis dal mont, inmaneade de bande dal circul Il Cantîr di Mortean cu la colaborazion di Radio Onde Furlane.
Dopo de scree, ai 14 di Setembar, sabide ai 27 di Setembar a tacâ di nûf sot sere, te aree demaniâl di Festintenda a Cjasielis, la manifestazion e va indenant cuntun apontament che al tocje la musiche e la solidarietât. L’event sot dal tendon zâl e blu si clame ‘Una Balla Laika Festival’ e al ten dongje doi concierts, la presentazion di un disc gnûf pe etichete Musiche Furlane Fuarte e une iniziative umanitarie.
Il disc che al ven presentât al è ‘Ljuba Toast Cricket Club’, il gnûf cd di Aldo Sbadiglio & la Famiglia Ananas in vacanza a Dresda, la band che e à vinçût la edizion dal an passât dal Premi Friûl.
La formazion de Basse, che e met dongje rock, folk e blues cun tescj ironics e visionaris, no je la uniche protagoniste dal spetacul dal vîf di Sabide. Cun di fat a Cjasielis di Mortean a sunaran ancje i Mad Men Blues, storic grup che al misclice lis sugjestions musicâls che a rivin dal delta dal Mississippi e chês tiradis sù tai Cuei e dongje dal Judri.
La partecipazion ae serade e je a ufierte libare. I bêçs tirâts dongje a laran a pro de comunitât di Majevac, te Bosgne dal nord, che e à patît une vore par vie de diluvion che e je stade tal mês di Mai di chest an. Trentevot fameis a son restadis cence nuie e di in chê volte il circul Balalaika di Udin al à inviât une ricuelte di bens di prime necessitât e di risorsis, in colaborazion cu la aministrazion di chel paîs.


text:
Cun
140 mil sterlinis, il Bòrd na Gàidhlig
al à metudis lis fondis pal progjet E-Sgoil,
ven a stâi il svilup di une scuele gaeliche virtuâl. L’intindiment
al è chel di meti in rêt dutis lis scuelis de Scozie che a àn il
gaelic tant che lenghe veicolâr, a partî di chês secondariis, in
maniere di creâ un sît di scambi e di confront par students e
operadôrs dal setôr. Tra lis variis sezions in program si ‘ndi
varà ancje une là che i professôrs a podaran condividi lezions,
progjets e materiâi educatîfs.
Font:
Bòrd na Gàidhlig,
17/03/16


text:
Chest al è stât l’ Apel di un grup di za militants dal MF ai 9 di Zenâr 2016 let al Ambassador Palace Hotel in Udin.
Apel
tal 50m de fondazion dal Moviment Friûl
(1966-2016)
ai autonomiscj furlaniscj de Patrie dal Friûl
INTRODUZION
Ogni an un grop di aderents al MF si cjatin il mês di zenâr par ricuardâ chei che, omps e feminis, àn scombatût pal Friûl e pal Moviment Friûl, par scambiâsi ideis e opinions sui fats che riguardin la nestre cjere. Io o soi un di chei.
Chest an, stant i reâi pericui pal Friûl, o vin pensât di scrivi un document che o presentin al President e al Segretari dal MF; al è un apel ai omps di buine volontât, un apel che cumò o lei.
Aes elezions aministrativis dal 1970 intun comizi in place a Tresesin Fausto Schiavi, president dal Moviment Friûl, al afermave: “Noi abbiamo l’orgogliosa certezza di aver fermato la sconfitta del Friuli”. Cumò, daspò cuarantecinc agns di chê date e a cuasi vincjecinc dal ritîr dal Moviment dal impegn istituzionâl regjonâl diret tal 1993, o scugnìn certificâ cun malincûr che al è tornât a inviâsi il procès di scancelazion dal Friûl, che la miopie, l’oportunisim e la disponibilitât al tradiment de classe politiche furlane di diestre e di çampe no dan di viodi ni di savê ni di volê fermâ.
La presince dal Moviment Friûl in Consei Regjonâl al varès costituît in deterent dificil di ignorâ par chei che a progjetin l’assorbiment iminent dal Friûl tal Trivenit, scancelant ancje chê parence di ricognossiment e di autonomie che il Friûl al à vude dal 1963 a vuê, pûr obleât intun rapuart inaturâl e fûr di reson cul Teritori di Triest, decidût dal nazionalisim talian.
Ogni sincîr autonomist furlan vuê al sa trop che al sarès indispensabil che chel simbul storic, chel program e chês ideis che lu àn compagnât vuê a ricevessin chel consens eletorâl che al covente par fermâ pe seconde volte la sconfite programade dal Friûl”.
Dit chest, i sotsegnâts a domandin ai responsabii dal Moviment Friûl di adotâ come propri l’apel che o fasìn chenti inte ricorence dal 50m an de sô fondazion, ai 9 di Zenâr 1966, indreçant a personis e organizazions disponibilis a condividi chest program di azion:
1. formâ un Comitât di Resistence de Patrie dal Friûl che si presenti cul simbul storic dal Moviment Friûl par riorganizâ in maniere unitarie chei che si professin autonomiscj furlaniscj autentics, pûr tes distinzions di ognidun;
2. agjî sul teritori tra la int e presentâsi ai apuntaments eletorâi sot dal simbul dal Moviment Friûl cun programs che a contegnin ducj i ponts impressindibii fondants e minims che a justifichin la esistence dal Comitât stes:
A. la difese de autonomie de Regjon atuâl, speciâl par vie che e cjape dentri lis minorancis linguistichis furlane, slovene e todescje, e il refût complet dal assorbiment istituzionâl intune macroregjn cul Venit za dissegnade e sustignude dai partîs di gjestre e di çampe dal PD ae Leghe;
B. il rinfuarciment de autonomie regjonâl traviers la atribuzion di gnovis competencis primariis in materie di lavôr e di scuele, compagn che al è par altris realtâts a autonomie speciâl;
C. la afermazion istituzionâl de unitât de Patrie dal Friûl (Pordenon, Udin e Gurize), tant che articolazion interne de Regjon distinte dal Teritori di Triest;
D. la promozion de identitât furlane, prime reson de specialitât, e di chês altris dôs minorancis linguistichis storichis, la todescje e la slovene, la difese e la valorizazion des lôr lenghis tai tiermins contemplâts de petizion in forme di leç de AIDLCM dal 1977 al Parlament, sostsegnade di passe 50.000 firmis cjapadis sù tra il 1981 e il 1983;
E. la difese dal teritori di altris alterazions e compromissions dal teritori par stradis e viis di comunicazion, espansion ediliziis e comerciâls e la progressive bonifiche di chês esistentis deventadis inutilis.
Il Comitât al è costituît di un Cuarp operatîf libar e autonom, costituît di personis singulis o di associazions costituidis che acetin i ponts fondants, e di un Cuarp dai Probiviri, costituît dai membris dal Moviment Friûl, depositaris dal simbul e responsabii dal so ûs che no si candidin tes listis pes elezions regjonâls o politichis.
Alberto Fabris, Gianfranco Passone, Rem Spicemei, Cividino Giorgio, Claudio Taboga, Valentino Garzoni, Renato Gervasi, Claudio Sione, Gavaz Roberto
CONCLUSION
L’apel che i presentin al President e al Segretari dal MF lu vin scrit te sperance che ancje nô o podedin vantâsi cun braure, come Fausto Schiavi, di vê fermât la sconfite dal Friûl.